**Noul soare**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe cerul translucid se-arată

Un soare nou la care poți privi,

Când lumea s-a trezit mirată

Că adevărul s-ar putea ivi.

Dar era iar ca altădată

În prima zi când nu puteam minți,

Floare din cer, nevinovată,

Te îndemna în raze moi s-o ții.

Pământul s-a-nvârtit o dată

În jurul lui în timpul revolut,

În zare-acum e doar o pată

Ce luminează chipuri vechi de lut.

E clipa binecuvântată,

Astrul știut sub alt chip răsare;

Ceața lumina o îmbată,

Îngăduind taina s-o măsoare.

Vom mai putea afla vreodată

Misterul ce e încă nepătruns?

De veacuri ne-ntrebăm, dar iată:

Lumina din nou cerul l-a ascuns.